山公启事赋（以平上去入为韵）
李子卿 (Tang)
天官所以管辖多士。藻鉴时英。奉帝俞者。实在于德。为右司者。必资于明。于是悬镜之照。主衡之平。照之无私也。自分妍之与丑。平之有准也。不失重之与轻。贤以此达。政以此成。伊晋室之妙智。得山公之令名。渊矣深量。直哉惟清。当为政之时。九流式序。及没世之后。千古流声。原夫启事之端。得贤为上。振淹滞于管库。升侧陋于草莽。人则荐归。士无长往。朝必举贤。罗幽人之贞吉。官必有能。见君子之道长。退李祐而圣主佥谋。荐羊祜而国人所仰。珷玞悬识。自有卞和之鉴。骐驎不遗。无惭伯乐之赏。由是大张明试。广示劝助。惟才者不悔其来。无德者亦得其去。王戎简要。何所能名。裴楷清通。于兹寡誉。九原可作。思文子之与归。千载傥交。望叔夜之何处。当今有司明遗政。缉隐逸。吉人时荐。多士岁入。高衢以骋。若积水之奋鳞。幽谷必登。比初雷之启蛰。实薰莸之有间。固青紫而可拾。客有希山公之密启。庶场苗之维絷。